Előadás és könyvbemutató Tatabányán!
     Történelmi témájú előadás megtartására került sor 2014. október 29-én Tatabányán a Kertvárosi Bányász Művelődési Otthonban. Cserényi-Zsitnyányi Ildikó fiatal történész tartott értekezést „Kibányászott lignitbűnök” címmel. A rendezvényre 24-en jöttek el.
     Cserényi-Zsitnyányi Ildikó az Állambiztonsági Szolgálatok Történeti Levéltárában talált rá a „bányászakták” névre keresztelt, az 1951-1954-es időszakot felölelő, közel 16 000 oldalnyi iratanyagra, amelyet szorgos munkával áttanulmányozott, kiértékelt, rendszerbe foglalt és könyvet írt. Előadásában erről a munkáról számolt be a figyelmet lekötő stílusban, rendkívül jó előadókészséggel. 
     Előadásából megtudhattuk, hogy az 50-es évek elején – a Rákosi korszakban – a szénbányászatra és annak szakmai irányítóira óriási terhet adtak. A három- és ötéves tervek szinte teljesíthetetlenné váltak. A sikertelenség magyarázata és kivizsgálása politikai üggyé változott,ezért kreálni kellet egy olyan ügyet, amelyben személyekre (nevezetesen bányamérnökökre, geológusokra, jogászokra, gazdasági szakemberekre) lehetett fogni, meg lehetett magyarázni a tervtől negatív irányba eltérő széntermelési mutatókat. 1951 májusától folytatott úgynevezett bizalmas nyomozás (megfigyelés) során elsőként 1952. augusztus 6-án tartóztatták le Vargha Bélát és három társát. Később még 9 szakember követte őket a fogdában. Ezzel elindult az úgynevezett „bányamérnökök pere”.
     Ezen rövid híranyag keretében nem lehet az előadásban elhangzott és a könyvben közölt érdekes anyagot leírni. Viszont felhívjuk a figyelmet, hogy érdemes a „Kibányászott lignitbűnök, - a Rákosi-korszak egy bányamérnökperének anatómiája” című könyvet elolvasni. Ennek a könyvnek a hátoldalán a következőket olvashatjuk: „A dokumentumkötet elsősorban arra vállalkozott, hogy a bányászakták segítségével folyamatában mutassa be az Államvédelmi Hatóság, majd az 1953 közepén megalakult Belügyminisztérium nyomozati módszereit”. A kötet első 49 oldala a szerző bevezető tanulmánya, elemző értékelése (erről szólt az előadás is). A többi 177 oldal a legjellemzőbb dokumentumok eredeti formában és tartalommal való közlése. A kötet végén olvashatunk egy igen érdekes „Kislexikont” az érintett bányamérnökök, geológusok, jogászok, gazdasági szakemberek életútjáról. 
     Az előadáshoz hárman (Szatmári Zsuzsanna, Szikrai Miklós és Bakos Péter) szóltak hozzá. Közülük Bakos Péter hozzászólását emeljük ki. Ő ahhoz a korosztályhoz tartozik, aki gyakorló bányamérnökként teljesített szolgálatot az 50-es évek magyar szénbányászatában. Mint fiatal szakember végigélte azt az időszakot, amikor egy ártatlan műszaki baleset már szabotázsnak számított. Hosszasan beszélt élményeiről és a hallgatóság szinte átélte az eseményeket. 
     Bakos Péter történeteit hallgatva önkéntelenül vetődött fel mindenkiben, hogy milyen jó lenne ezeket az elbeszéléseket archiválni, megőrizni írásban vagy hangfelvételen az utókor számára. Ezért kellenek az olyan fiatal történészek – mint Cserényi-Zsitnyányi Ildikó – aki veszi a bátorságot és leül 16 000 oldalnyi mondhatni „érintetlen” iratanyag mellé, azt feldolgozza és hozzáférhetővé teszi. Talán Bakos Péter és a hozzá hasonló szakemberek visszaemlékezései is ugyanúgy papírra kerülnek. Sok ilyen történészre lenne szükség.

